Varustelekan perustajalta tyly kuitti veroista ja palkoista valittajille

Valtteri Lindholmin mielestä verot ja palkat pystyy maksamaan, jos bisnesidea on hyvä.

–Jos ei pysty selviämään kaikista niistä lukuisista maksuista, mitä yrittämiseen kuuluu, bisnesidea on vain yksinkertaisesti huono, Valtteri Lindholm sanoo.­

Varustelekan perustajan Valtteri Lindholmin mielestä moni suomalainen yrittäjä valittaa sitä, ettei ole varaa maksaa esimerkiksi postikuluja, yrittäjän eläkemaksua, arvonlisäveroa tai palkata ihmisiä yritykseensä.

– Kävin Kuopiossa luennoimassa ja yleisöstä kysyttiin, miten olen selvinnyt veroista. Vastasin, että firma tekee voittoa ja mulla on rahaa maksaa verot. Monia nauratti, Lindholm kertoo kirjoituksessaan Markkinointisummitin sivuilla.

Lindholm painottaa, että jos tuotteet eivät mene kaupaksi tai eivät mene kaupaksi riittävän hyvään hintaan, syy on tuotteissa.

– Jos ei pysty selviämään kaikista niistä lukuisista maksuista, mitä yrittämiseen kuuluu, bisnesidea on vain yksinkertaisesti huono. Silloin kannattaa joko alkaa myymään jotain muuta tai mennä palkkatöihin.

Harva yrittäjä on Lindholmin mielestä silti huono työssään, mutta moni yrittää myydä sellaista, mikä ei mene kaupaksi tai jossa on liikaa kilpailua.